হ্যাটট্রিক করে ওল্ড ট্রাফোর্ডের নায়ক আমাদ দিয়ালো

কলকাতা: ম্যাচের আর ১০ মিনিট মতো বাকি। ঘরের মাঠে সাউদাম্পটনের কাছে ০-১ হারছে ম্যাঞ্চেস্টার ইউনাইটেড (Manchester United)। একের পর এক আক্রমণ করেও গোল আসছে না। এই সময় জ্বলে উঠলেন তরুণ প্রতিভা আমাদ দিয়ালো (Amad Diallo)। ৮২, ৯০ এবং ৯৪ মিনিটে গোল করে বৃহস্পতিবারের ওল্ড ট্রাফোর্ডে (Old Trafford) নায়ক হয়ে উঠলেন। ২১ ম্যাচে ২৬ পয়েন্ট নিয়ে লিগ টেবিলে ১২ নম্বরে উঠে এল রুবেন অ্যামোরিমের (Ruben Amorim) দল।

প্রিমিয়ার লিগের (Premier League) একেবারে তলানিতে রয়েছে সাউদাম্পটন। তাদের বিরুদ্ধে ম্যান ইউ দাপট দেখিয়ে জিতবে বলে আশায় ছিলেন সমর্থকরা। ম্যাচের শুরুটা তেমনই হয়েছিল। বাঁ দিক থেকে দুরন্ত গতিতে বক্সে ঢুকে পড়েন র‍্যাসমুস হোয়লুন্ড, নিখুঁত পাস বাড়ান আলেহান্দ্রো গারনাচোকে। গারনাচোর কাজ ছিল শুধু বল গোলে ঠেলে দেওয়া। সেই কাজটাই করতে পারলেন না।

আরও পড়ুন: সইফের পর বাড়িতে আক্রান্ত ক্রিকেটার! বাধ্য হচ্ছেন দেশ ছাড়তে

প্রথমার্ধের শেষদিকে কর্নার থেকে এগিয়ে যায় সাউদাম্পটন। কর্নার থেকে ভেসে আসা বল ম্যানুয়েল উগার্টের গায়ে লেগে গোলে ঢুকে যায়। আন্দ্রে ওনানা অনেক চেষ্টা করেও বাঁচাতে পারেননি। তবে পরে অবিশ্বাস্য জোড়া সেভ করেছেন ম্যান ইউয়ের গোলকিপার। ওই সেভের কারণেই ম্যাচে টিকে ছিল তাঁর দল। এরপর হ্যাটট্রিক করে প্রচারের সমস্ত আলো কেড়ে নিলেন আমাদ।

সপ্তাহের মাঝের এই ম্যাচ ডে-তে বড় দলগুলির মধ্যে জিতল ম্যান ইউ এবং আর্সেনাল। নর্থ লন্ডন ডার্বিতে টটেনহ্যামকে ২-১ হারিয়ে দুই নম্বরে রইল গানাররা। বোর্নমুথের সঙ্গে ২-২ ড্র করেছে চেলসি, ব্রেন্টফোর্ডের বিরুদ্ধে একই ফলাফল ম্যান সিটির। শীর্ষে থাকা লিভারপুল ১-১ ড্র করেছে নটিংহ্যাম ফরেস্টের বিরুদ্ধে৷ নটিংহ্যাম এখন লিগের তৃতীয় স্থানে রয়েছে।